ንግስት ኤሳቤጥ ሁለተኛ የደስታ መልዕክት ላኩ
አዲስ አበባ፤ ጥቅምት 5/2006 (ዋኢማ) – ንግስት ኤልሳቤጥ ሁለተኛ በቅርቡ የርዕሰ ብሔር ስልጣናቸውን ለተረከቡት አዲሱ ፕሬዚዳንት ዶክተር ሙላቱ ተሾመና ለቀድሞው ፕሬዚዳንት ግርማ ወልደጊዮርጊስ የእኳን ደስ አላችሁ መልዕክት ማስተላለፋቸውን በኢትዮጵያ የእንግሊዝ ኤምባሲ አስታወቀ፡፡ ኤምባሲው ለኢትዮጵያ ዜና አገልግሎት ዛሬ እንደገለጸው ንግስቲቱ በተለይ ለአዲሱ ፕሬዝዳንት ዶክተር ሙላቱ ተሾመና ለመላው የኢትዮጵያ ሕዝብ መልካም የስራ ዘመን እንዲሆንላቸው ተመኝተዋል፡፡ ፕሬዚዳቱ ዶክተር ሙላቱ የኢትዮጵያ ፌደራላዊ ዴሞክራሲያዊ መንግስት ርዕሰ ብሔር ሆነው በመሾማቸው የተሰማቸውን ደስታ የገለጹት ንግስቲቱ እሳቸውና መንግስታቸው ከኢትዮጵያ ጋር ያላቸውን የቀረበ የትብብር ግንኙነት ይበልጥ ተጠናክሮ እንዲቀጥል ፍላጎት እንዳላቸው ገልጸዋል፡፡ በተመሳሳይ ለተሰናባቹ ፕሬዝዳንት የመጨረሻ የስራ ዘመናቸውን በሰላም አጠናቀው ስልጣናቸውን ለማስረከብ በመብቃታቸው የእንኳን ደስ አልዎት መልዕከታቸውን ንግስቲቱ ገልጸው ፕሬዝዳንቱ በስልጣን ዘመናቸው የኢትዮጵያንና የእንግሊዝ መንግስት የቀረበ ግንኙንት እንዲፈጥሩ ያደረጉትን ጥረት እንደሚያደንቁም ጠቁመዋል፡፡ ለወደፊቱም መልካም የሕይወት ዘመን እንዲገጥማቸው በመመኘት ንግስቲቱ መልዕክታቸውን አስተላልፈዋል፡፡